  Анжелика Тихонова корреспондент Сухумын (Абхазия) Удмуртиысь бортпроводницалы Надежда Курченколы синпелетэз выльдозы.  Улосвылысьтымы журналистъёсын но вузкаронъя но промышленностъя палатаысь ёзчиосын пумиськонысен со сярысь вераз Абхазиысь лулчеберетъя министрлэн воштӥсез — историяя но лулчеберетъя синпелетъёсты утёнъя управленилэн кивалтӥсез Батал Кобахия. «Ӵектос ми дасямы. Выльдон ужлэсь нырысь-валысь дунзэ лыдъям <…> милям потэ сое выльдэммы. Отын, зэмзэ ке верано, номыр сыӵе-таӵеез ӧвӧл, 500 сюрс манет пала коньдон кулэ <…>. 1990-тӥ яке 1991-тӥ арын солэсь лысьӧмъёссэ нуизы ке но, ми солэсь синпелетсэ выльдонлы дурбасьтӥськом», — пусйиз Батал Кобахия. Министрлэн воштӥсез озьы ик ивортӥз, Россия но синпелетэз выльдонэн тунсыкъяськиз шуыса. Надежда Курченкоез 1970-тӥ арын Сухумлэн шораз ватӥзы. Берлогес ини, анаез куремъя, лысьӧмъёссэ Глазкарысь шор шайвылэ вайизы. Надежда Курченколы синпелет Сухумысь солэсь ик нимзэ нуллӥсь паркын Дагестанской но Черкасской урамъёс вискын интыяськемын вал. Ожмаськонъёс дыръя со зол бырыны шедиз. Берлогес, 2010-тӥ арын, сое выльдӥзы. Но 2 ар ортчыса синпелет вылэ писпу усиз. Изъянмем мае ке Сухумысь огаз складэ нуизы, та дырозь со отын ик возиське. ВАТСАН Надежда Курченко — Сухумысь авиаци отрядысь бортпроводник. 1970-тӥ арын Ан-24 самолётэз нуыны малпам террористъёслы пумитъяськыкуз бырыны шедиз. Кулэм бераз Горд Знамялэн орденэныз пусъемын. Тегъёс: Лулчеберет Удмуртия буреваён  